Ο **Συμεών ο Λογοθέτης** (ή **Συμεών ο Μάγιστρος**) ήταν Βυζαντινός Έλληνας ιστορικός και ποιητής του 10ου αι.

  

Ο Συμεών έγραψε ένα παγκόσμιο χρονικό, που ξεκινά από τη Δημιουργία έως το έτος 948. Ο αρχικός πλήρης τίτλος του είναι *Περί της Δημιουργίας του Κόσμου από την εποχή της Γένεσης και ένα Χρονικό μετά από αυτό, που συντάχθηκε από τον Συμεών τον Μάγιστρο και Λογοθέτη από διάφορα Χρονικά και Ιστορίες*.  Το πρώτο μέρος μέχρι τη βασιλεία του Ιουστινιανού Β΄ (βασ. 685–695, 705–711) βασίζεται σε μία επιτομή ενός άλλου χρονικού. Το δεύτερο μέρος μέχρι το 842 σχετίζεται στενά με το έργο του Γεωργίου Αμαρτωλού. Το τρίτο, που καλύπτει τα έτη 842–948, είναι το πρωτότυπο έργο του Συμεών. Μπορεί να χωριστεί σε τρία ξεχωριστά τμήματα, το καθένα γραμμένο σε διαφορετικό ύφος: τη βασιλεία του Μιχαήλ Γ΄ (842-867) και του Βασιλείου Α΄ (867-886)· τη βασιλεία του Λέοντα ΣΤ΄ (886–912) και του Αλεξάνδρου (912–913)· και τις προσωπικές του αναμνήσεις της περιόδου 913–948. 

Το χρονικό σώζεται σε τρεις μεταγραφές: η αρχική έκδοση, με μία ευνοϊκή άποψη για τη βασιλεία του Ρωμανού Α΄ Λεκαπηνού (919–944)· η εκδοχή που χρησιμεύει ως συνέχεια του Γεωργίου Αμαρτωλού και κάποτε είχε τη δική της συνέχεια μέχρι το 963· και η εκδοχή που περιέχεται στο χρονικό του Ψευδο-Συμεών. Σώζεται και σε εκκλησιαστική σλαβική μετάφραση. Υπάρχουν και άλλες συνέχειες του πρωτοτύπου πέρα από το 948, εκτός από αυτή που επισυνάπτεται στη συνέχεια του Γεωργίου Αμαρτωλού. Η συνέχεια αυτή μάλλον συντέθηκε στον κύκλο της οικογένειας Φωκά. 

Ο Συμεών έγραψε έναν θρήνο για το τέλος του Αυτοκράτορα Κωνσταντίνου Ζ΄ (959) και ένα ποίημα για το τέλος του Στεφάνου Λεκαπηνού (963). Μάλλον είχε τελειώσει το χρονικό του εκείνη τη στιγμή. Χειρόγραφα αντίγραφα του θρήνου προς τον Κωνσταντίνο Ζ΄ αναφέρονται στον Συμεών με τους τίτλους *μάγιστρος* και *λογοθέτης του Στρατιωτικού*. Υπάρχει μία συλλογή επιστολών, που αποδίδονται στον Συμεών τον *μάγιστρο*, *λογοθέτη του Δρόμου* και πρώην *πρωτασηκρήτη*. Δεν μπορεί να χρονολογηθεί με ακρίβεια. Οι εσωτερικές αναφορές μπορεί να υποδηλώνουν προέλευση του τέλους του 10ου αι. Μερικές συνοδευτικές επιστολές του Πατριάρχη Νικολάου Α΄ Μυστικού (901–925) μπορεί να υποδεικνύουν μία χρονολογία αρχαιότερη στον αιώνα. Δεν είναι λοιπόν βέβαιο, ότι ο συγγραφέας των επιστολών ταυτίζεται με τον συγγραφέα του Χρονικού.  Όλα μαζί τα στοιχεία είναι συνεπή με το ότι ο ιστορικός, ποιητής και επιστολογράφος είναι το ίδιο πρόσωπο με τον Συμεών, που προήχθη σε *μάγιστρο* και *λογοθέτη* από τον Νικηφόρο Β΄ Φωκά (963–969) και στη συνέχεια σε *λογοθέτη του Δρόμου* από τον Ιωάννη Α΄ Τζιμισκή (969–976). 

Η ταύτιση του Συμεών του Λογοθέτη με τον σχεδόν σύγχρονο αγιογράφο Συμεών τον Μεταφραστή απέχει από το να είναι βέβαιη.

Σημειώσεις
----------

1. ↑  «Medieval Manuscripts in Oxford Libraries» Βιβλιοθήκη Μπόντλιαν. 299437843. Ανακτήθηκε στις 29  Μαρτίου 2021.
2. ↑  Treadgold 2013.
3. 1 2 3 4  Kazhdan 1991.
4. 1 2  Neville 2018.

Εκδόσεις
--------

* Sullivan, Denis, επιμ. (2018). *The Rise and Fall of Nikephoros II Phokas: Five Contemporary Texts in Annotated Translations*. Brill.
* Wahlgren, Staffan, επιμ. (2006). *Symeonis Magistri et Logothetae Chronicon*. Walter de Gruyter.
* Wahlgren, Staffan, επιμ. (2019). *The Chronicle of the Logothete*. Liverpool University Press.

Βιβλιογραφία
------------

* Kazhdan, Alexander (1991). "Symeon Logothete". In Kazhdan, Alexander (ed.). The Oxford Dictionary of Byzantium. Oxford and New York: Oxford University Press. ISBN 0-19-504652-8.
* Neville, Leonora (2018). Guide to Byzantine Historical Writing. Cambridge University Press. doi:10.1017/9781139626880.
* Treadgold, Warren (1979). "The Chronological Accuracy of the Chronicle of Symeon the Logothete for the Years 813–845". Dumbarton Oaks Papers. 33: 157–197. JSTOR 1291437.
* Treadgold, Warren (2013). The Middle Byzantine Historians. Palgrave Macmillan. doi:10.1057/9781137280862.
* Wahlgren, Staffan (2001). "Symeon the Logothete: Some Philological Remarks". Byzantion. 71 (1): 251–262. JSTOR 44172551.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 286880024
* ISNI: 0000 0003 8391 7633

 |

 |